Inwoner sleep munisipaliteit hof toe oor rioolRioolwater (Foto: Verskaf) ŉ Inwoner van Randfontein aan die Wes-Rand sleep die plaaslike munisipaliteit hof toe vir die buitengewone besoedeling van die Rietspruit-rivier wat deur dié goudmyndorp loop. Themba Goba, Rand West se munisipale bestuurder, het verlede Dinsdag vir die eerste keer in die Randfonteinse landdroshof verskyn op aanklag van buitengewone besoedeling van waterbronne, sowel as nalatige bestuur van die dorp se rioolaanlegte. Matian van Vuuren, ŉ inwoner wat op ŉ plot buitekant die dorp woon, het in 2016 klagtes van sy bure ontvang dat hulle kalwers op ŉ streep begin vrek. “Ons het vermoed dit was as gevolg van die rou riool wat oor die veld uitgeloop het. Die rioolwater het tot in die Rietspruit-rivier geloop. Die visse het begin vrek omdat hulle nie kon asem kry nie,” sê Van Vuuren. Boere van die omgewing het ook gekla dat hul ondergrondse water besoedel word. Besoedelde water in die strate (Foto: Verskaf) Van Vuuren het sy misnoeë uitgespreek oor rioolwater wat oorspoel en in die dorp se strate afloop en deur erwe vloei. Verlede jaar September het rioolwater uit ŉ mangat in Westonaria op die hoek van West- en Edwardstraat geborrel en afgevloei na verskillende woonbuurte. “Daar hang ŉ reuk van riool oor die dorp. Inwoners van die Mohlakeng-nedersetting digby Randfontein het nie toegang tot hul huise nie weens rioolwater wat soos ŉ dam voor hul huise lê,” sê Van Vuuren. Maroela Media het vroeër berig dat die VF Plus bevind het die Rand West-munisipaliteit sukkel om die mas op te kom weens bankrotskap. Riool in Rietspruit (Foto: Verskaf) “Ek het toe besluit tot hier toe en nie verder nie. Inwoners van die dorp gaan nie langer apaties toekyk hoe riool vrylik in strate en riviere afstroom nie,” voer Van Vuuren aan. Na talle versoeke wat Van Vuuren aan die munisipaliteit gerig het, het hy drie jaar gelede ŉ klag by die plaaslike polisie ingedien oor die buitengewone besoedeling van die Rietspruit-rivier. Die polisie het sy klagtes egter nie ernstig geneem nie. Van Vuuren het toe ŉ klag by die Randfontein-landdroshof ingedien, waar die Groen Skerpioene ingegryp en die saak ondersoek het. Die hofsaak gaan op 8 April voort wanneer die munisipaliteit sal pleit. ŉ Boete of vyf jaar tronkstraf kan opgelê word indien die munisipaliteit skuldig bevind word.